**la poarta inimii tale**

*Vasile Andreica*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

versuri fără vreo noimă anume șoptesc

la poarta inimii tale

sperând că vreun gângurit fără glas

pornit din adâncurile-mi

se va potrivi cu vreo străveche mantră

într-o limbă scrisă-n liniile vieții

din palmele uscate ale strămoșilor

o limbă-n care arheologii și paleolingviștii s-au încurcat

poate un dialect venusian

așa că la poarta inimii tale stau

și-mi șoptesc dragostea

poate-ntr-o limbă de îngeri

sau de fiori

sau de tihnite tăceri

mâinile tale-mi acoperă creștetul

a binecuvântare

și-mi spun că tu

doamna râsului și plânsului meu

auzi și ce nu îndrăznesc să șoptesc

acolo-n valea sfântă dintre colinele vieții

oftez ușurat și-n liniștea înserării

aspir spre inima ta

ce mă respiră.